Ríkislögreglustjóri Svíþjóðar segir óeirðirnar í landinu undanfarna daga gríðarlega alvarlegt mál. Líf fólks hafi verið í hættu, og grunur sé um að skipulagðir glæpahópar hafi tekið þátt.
Óeirðirnar tengjast yfirferð danska stjórnmálamannsins Rasmus Paludan, sem nú er reyndar kominn með sænskan ríkisborgararétt. Hann hyggur á framboð til sænska þingsins með flokk sinn Stram Kurs og ferðast nú um Svíþjóð og boðar andstöðu sína við múslima og innflytjendur. Hann hefur boðað komu sína til fjölda sænskra bæja og borga til að brenna þar Kóraninn. Þó hann hafi ekki látið sjá sig á mörgum boðuðum fundarstöðum hefur ófriður engu að síður blossað upp.
Í nótt var ástandið verst í Malmö, þar sem meðal annars var kveikt í skóla.
Anders Thornberg, ríkislögreglustjóri Svíþjóðar, brást við ástandinu á fundi með fréttamönnum í morgun. Hann sagði ástandið alvarlegt, undanfarna daga hafi komið til óeirða víða um landið þar sem lögreglumenn hafi verið í lífshættu.
Á þriðja tug lögreglumanna eru sárir eftir átök helgarinnar sem ríkislögreglustjóri segir að hafi einkennst eyðileggingu og grófu ofbeldi sem fyrst og fremst hafi beinst gegn lögreglunni. Hann sagði sömuleiðis lögreglu gruni að skipulagðir glæpahópar í landinu hafi nýtt hamaganginn í kringum Paludan til að æsa til óeirða gegn lögreglu.
Þá sagð ríkislögreglustjórinn Thornberg að rannsókn væri í fullum gangi og að henni kæmu ýmsar löggæslu og eftirlitsstofnanir í Svíþjóð.

Grunur er um að skipulagðir glæpahópar hafi tekið þátt í óeirðum helgarinnar í Svíþjóð. Ríkislögreglustjóri landsins segir að lögreglumenn hafi verið beittir grófu ofbeldi og að líf þeirra hafi verið í hættu. 